- Vi handlede korrekt.  Det siger politiinspektør Stig Lundbo fra Nordjyllands Politi i Aalborg.  Han siger, at det var 1000Fryds gæster, der blev aggressive efter at have haft et mindre sammenstød med nogle AaB-supportere. - Supporterne forsvandt fra stedet, men gæsterne fra 1000Fryd lod deres frustrationer gå ud over forbipasserende bilister. De unge slog og sparkede på bilerne. Og derfor blev vi tilkaldt, forklarer Stig Lundbo til P4 Nordjylland. Han siger, at politiet forsøgte at få en dialog med 1000Fryds restauratør med henblik på at løse konflikten ad den vej. - Men det lykkedes ikke, for de unge begyndte at kaste skyts mod politiet. Og så er det klart: Så kommer der en konfrontation. Stig Lundbo mener, at sagen kan få følger for 1000Fryds alkoholbevilling: - Vi skal nu ind at se på, om der er nogle uroskabende ting dernede. Og hvis bevillingen er med at anstifte nogle ting dernede, så skal vi ind at se på bevillingen. Om 1000Fryd skal af med sin bevilling, have den indskrænket eller fortsat beholde den er dog op til Bevillingsnævnet.

Referat:
Afviser kritik efter nattens uroligheder omkring Cafe 1000Fryd i Aalborg.